Taalgebruik: afstel, uitstel, verdaagArgieffoto. (Foto: Ben White/Unsplash) Afstel slaan op optrede met ŉ blywende uitwerking: Die uitvoering is weens die dood van die sanger afgestel. Uitstel het ŉ tydelike oogmerk of uitwerking: ŉ Saak word uitgestel tot [NIE: na] ŉ later datum nadat die verdagte in die hof verskyn het, die aanklag formeel aan hom gestel is en hy skuld beken of ontken het, maar nog geen getuienis afgelê is nie. Dan het die eintlike verhoor nog nie begin nie en dit kan dus op ŉ later datum begin. Wanneer ŉ verhoor of sitting eers aan die gang is, kan dit verdaag word. Bron: Skryf Afrikaans van A tot Z